**Ξενοφώντας** (430 π.Χ. - 355 π.Χ.)



Ο Ξενοφώντας γεννήθηκε γύρω στο 430 π.Χ. Καταγόταν από εύπορη οικογένεια. Πιθανότατα υπηρέτησε στο αθηναϊκό ιππικό και συνδέθηκε με τον Σωκράτη, χωρίς ωστόσο να ενταχθεί στον κύκλο των μαθητών του.

Πήρε μέρος στην εκστρατεία του Κύρου εναντίον του αδερφού του Αρταξέρξη. Μετά τον θάνατο του Κύρου ανέλαβε ως αρχηγός του μισθοφορικού σώματος να το οδηγήσει πίσω στην Ελλάδα. Φτάνοντας στη Θράκη προσχώρησε στον σπαρτιατικό στρατό που πολεμούσε εναντίον των Περσών. Αρχηγός των Σπαρτιατών το 396 έγινε ο Αγησίλαος, τον οποίο ο Ξενοφώντας εκτίμησε ιδιαίτερα.

Το 394 π.Χ. στη μάχη της Κορώνειας βρέθηκαν αντιμέτωποι οι Αθηναίοι με τους Σπαρτιάτες, των οποίων επικεφαλής ήταν ο Αγησίλαος. Ο Ξενοφώντας, που ακολουθούσε τον στρατό του Αγησίλαου, κατηγορήθηκε για τις σχέσεις του με τη Σπάρτη και εξορίστηκε από την Αθήνα. Εγκαταστάθηκε τότε στον Σκιλλούντα της Ηλείας και έγινε πρόξενος των Σπαρτιατών στην Ολυμπία.

Το 371 π.Χ. κατέφυγε στην Κόρινθο και για κάποια περίοδο συμφιλιώθηκε με την Αθήνα.

Ο θάνατος του Ξενοφώντα τοποθετείται μετά το 355 π.Χ.

Ως ιστορικός υπολείπεται του Θουκυδίδη στην αντικειμενικότητα της εξιστόρησης και στο βάθος των νοημάτων, ως συγγραφέας όμως είναι υποδειγματικός για την ενάργεια, τη φυσικότητα και την παραστατικότητα της αφήγησης.

**Έργα**:

***Κύρου Ανάβασις:*** εξιστόρηση της εκστρατείας του Κύρου εναντίον του αδερφού του Αρταξέρξη και η **κάθοδος των Μυρίων**, δηλ. η επιστροφή του Ελλήνων μισθοφόρων.

***Ελληνικά:*** ιστορία των ελληνικών πόλεων από το 411 π.Χ. (συνέχεια της ιστορίας του Θουκυδίδη) έως τη μάχη της Μαντίνειας το 362 π.Χ.

**Απομνημονεύματα**, **Απολογία** **Σωκράτους**, **Συμπόσιον**. Και τα τρία αναφέρονται στον Σωκράτη.

**Οικονομικός, Ιέρων ή Τυραννικός, Κύρου Παιδεία, Λακεδαιμονίων πολιτεία, Πόροι ή περί προσόδων, Κυνηγετικός, Περί ιππικής, Ιππαρχικός**.